RÅDETS AFGØRELSE

af 8. november 1999

om supplerende makrofinansiel bistand til Den Tidligere Jugoslaviske Republik Makedonien

(1999/733/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Kommissionen har hørt Det Økonomiske og Finansielle Udvalg forud for fremsættelsen af sit forslag;

(2) Den Tidligere Jugoslaviske Republik Makedonien er ved at iværksætte fundamentale økonomiske reformer og gør betydelige bestræbelser på at indføre en velfungerende markedsøkonomi for at forbedre beskæftigelsen og levestandarden;

(3) Den Tidligere Jugoslaviske Republik Makedonien er blevet påført meget store omkostninger som en direkte konsekvens af konflikten i Kosovo og har på trods af en voldsom social og økonomisk belastning gjort en ekstraordinær indsats for at modtage et stort antal flygtninge;

(4) Den Tidligere Jugoslaviske Republik Makedonien og Det Europæiske Fællesskab har undertegnet en samarbejdsaftale(3), som trådte i kraft den 1. januar 1998;

(5) den 26. april 1999 udtrykte Rådet tilfredshed med udsigterne til, at der foretages en gennemførlighedsundersøgelse med henblik på at udbygge de kontraktuelle forbindelser mellem Det Europæiske Fællesskab og Den Tidligere Jugoslaviske Republik Makedonien;

(6) Den Tidligere Jugoslaviske Republik Makedonien har indgået en foreløbig aftale med Den Internationale Valutafond (IMF) om et arrangement under kompensations- og beredskabsfinansieringsfaciliteten (CCFF), og drøftelserne mellem de to parter om en standby-aftale til støtte for myndighedernes tilpasnings- og reformprogram er vidt fremskredne;

(7) Verdensbanken er ved at forberede et nyt strukturtilpasningslån til den finansielle sektor og virksomhedssektoren, som stiller omfattende finansiering til tilpasning og investeringer til rådighed til støtte for Den Tidligere Jugoslaviske Republik Makedoniens reformindsats i virksomhedssektoren og den finansielle sektor;

(8) Den Tidligere Jugoslaviske Republik Makedoniens myndigheder har anmodet om finansiel bistand fra de internationale finansielle institutioner, Fællesskabet og andre bilaterale donorer; ud over det beløb, der skønnes at kunne tilvejebringes via IMF og Verdensbanken, er der fortsat et betydeligt finansieringsbehov, der skal dækkes i 1999 og 2000 for at styrke landets reservestilling og støtte gennemførelsen af målsætningerne i regeringens reformprogram;

(9) finansiel bistand fra Fællesskabet i form af en kombination af et langfristet lån og ren gavebistand til Den Tidligere Jugoslaviske Republik Makedonien er en passende foranstaltning til at støtte betalingsbalancen og medvirke til at lette landets eksterne finansieringsproblemer under de aktuelle ekstraordinært vanskelige omstændigheder og lette gennemførelsen af strukturreformer og medvirke til at afbøde de sociale konsekvenser af forstyrrelserne i det økonomiske system som følge af konflikten i Kosovo;

(10) det forhold, at bistanden omfatter et gavebistandselement, berører ikke budgetmyndighedens beføjelser;

(11) denne bistand bør forvaltes af Kommissionen efter princippet om forsvarlig økonomisk forvaltning;

(12) traktaten indeholder ikke anden hjemmel til vedtagelse af denne afgørelse end artikel 308 -

TRUFFET FØLGENDE AFGØRELSE:

Artikel 1

1. Fællesskabet yder Den Tidligere Jugoslaviske Republik Makedonien finansiel bistand i form af et langfristet lån og ren gavebistand med henblik på at sikre en holdbar betalingsbalancesituation.

2. Låneelementet i denne bistand beløber sig til højst 50 mio. EUR i hovedstol med en afdragsfri periode på ti år og en maksimal løbetid på 15 år. Til dette formål bemyndiges Kommissionen til på Det Europæiske Fællesskabs vegne at låne de nødvendige midler, som stilles til rådighed for Den Tidligere Jugoslaviske Republik Makedonien i form af et lån.

3. Gavebistandselementet i bistanden beløber sig til højst 30 mio. EUR for perioden 1999-2000.

4. Fællesskabets finansielle bistand forvaltes af Kommissionen i nært samråd med Det Økonomiske og Finansielle Udvalg og på en måde, der er i overensstemmelse med enhver aftale mellem IMF og Den Tidligere Jugoslaviske Republik Makedonien.

Artikel 2

1. Kommissionen bemyndiges til, efter høring af Det Økonomiske og Finansielle Udvalg, at aftale de økonomisk-politiske betingelser i tilknytning til bistanden med myndighederne i Den Tidligere Jugoslaviske Republik Makedonien. Disse betingelser skal være i overensstemmelse med de aftaler, der er nævnt i artikel 1, stk. 4.

2. Kommissionen kontrollerer med regelmæssige mellemrum i samarbejde med Det Økonomiske og Finansielle Udvalg og i koordination med IMF, at den økonomiske politik i Den Tidligere Jugoslaviske Republik Makedonien er i overensstemmelse med formålene med bistanden, og at bistandsbetingelserne overholdes.

Artikel 3

1. Låne- og gavebistandselementet i denne bistand stilles til rådighed for Den Tidligere Jugoslaviske Republik Makedonien i mindst to rater. Med forbehold af artikel 2 frigives første rate på grundlag af en aftale mellem Den Tidligere Jugoslaviske Republik Makedonien og IMF om et makroøkonomisk program, der støttes af et upper credit tranche-arrangement.

2. Med forbehold af artikel 2 frigives anden og eventuelle senere rater på grundlag af tilfredsstillende resultater med Den Tidligere Jugoslaviske Republik Makedoniens tilpasnings- og reformprogram og tidligst tre måneder efter frigivelsen af første rate.

3. Midlerne udbetales til Den Tidligere Jugoslaviske Republik Makedoniens centralbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valørdato og må for Fællesskabet ikke medføre omlægning af forfaldstiden, valutakurs- og renterisici eller andre kommercielle risici.

2. Kommissionen skal, hvis Den Tidligere Jugoslaviske Republik Makedonien ønsker det, træffe de nødvendige foranstaltninger til at indføje en klausul om førtidig tilbagebetaling i lånebetingelserne og til, at en sådan klausul kan anvendes.

3. Giver omstændighederne mulighed for en forbedring af renten på lånene, kan Kommissionen på Den Tidligere Jugoslaviske Republik Makedoniens anmodning helt eller delvis refinansiere sin oprindelige lånoptagelse eller omlægge de hertil knyttede finansielle betingelser. En sådan refinansiering eller omlægning gennemføres på de betingelser, der er fastsat i stk. 1, og må ikke resultere i en forlængelse af den gennemsnitlige løbetid for de af transaktionerne berørte lån eller i en forhøjelse af restgælden, udtrykt i løbende valutakurs, på datoen for refinansieringen eller omlægningen.

4. Den Tidligere Jugoslaviske Republik Makedonien bærer alle de omkostninger, som Fællesskabet afholder i forbindelse med indgåelse og gennemførelse af transaktionerne i henhold til denne afgørelse.

5. Det Økonomiske og Finansielle Udvalg underrettes mindst én gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen sender mindst én gang om året, normalt den 15. september, Europa-Parlamentet og Rådet en rapport, der indeholder en vurdering af gennemførelsen af denne afgørelse.

Udfærdiget i Bruxelles, den 8. november 1999.

På Rådets vegne

S. NIINISTÖ

Formand

(1) EFT C 307 E af 26.10.1999, s. 43.

(2) Udtalelse afgivet den 6. oktober 1999 (endnu ikke offentliggjort i EFT).

(3) EFT L 348 af 18.12.1997, s. 2.